Motorfietsryer tref motor kop eersteOngeluk op 10 April 2016 in Pinetown (Foto: ER24) ŉ Motorfietsryer het Sondagmiddag ernstige kopbeserings opgedoen toe hy kop eerste die agterste venster van ŉ sportnutsvoertuig in Pinetown, KwaZulu-Natal getref het. “Die ongeluk het op die hoek van Old Mainweg en Cheritonrylaan plaasgevind,” het Chitra Bodasing, woordvoerder van ER24, gesê. “Die motorfietsryer het op die grond geval nadat hy die venster getref het.” Volgens Bodasing het die bestuurder van die motor langs die motorfietsryer in Old Mainweg gestaan toe paramedici by die toneel opgedaag het. Die bestuurder van die motor is nie beseer nie. “Die motorfietsryer is op die toneel behandel en na ŉ hospitaal geneem vir verdere behandeling.” Die omstandighede rondom die ongeluk is nog nie bekend nie. Owerhede stel ondersoek in.